እንኳንስ የራሱ የክርስቶስ ቤተ ክርስቲያን ስትከፋፈል ቀርቶ ለትንሿ አካል ቤተሰብእ እንኳ የሚገድደው እግዚአብሔር “መለያየትን እጠላለሁ” ብሏል። ሚክ ፪፥፲፮ ። ሲጀመር ቤተ ክርስቲያን የእግዚአብሔር እንጂ የሰው አይደለችም። ይኽም ሲባል ሰው ድርሻ የለውም ለማለት ሳይሆን መሠረቷ ፣ ምሶሶውና ጉልላቱ መድኅነ ዓለም ክርስቶስ ነው ለማለት ነው። “በገዛ ደሙ የዋጃትን የእግዚአብሔርን ቤተክርስቲያን ትጠብቋት ዘንድ መንፈስቅዱስ እናንተን ጳጳሳት አድርጎ ለሾመባት ለመንጋው ሁሉ እና ለራሳችሁ ተጠንቀቁ።” እንዲል። ሥራ ፳፥፳፰ ። ቤተ ክርስቲያንን መጠበቅ ማለት ከሌላው ሥራ በተጨማሪ አንድነቷን ማጽናት ነው። ለመከፈሏ ምክንያት መሆን ይህንን አምላካዊ ትእዛዝ ማስተሀቀር ይሆናል። ደሙን ያፈሰሰላቸው ምእመናን ሲከፈሉ እንዲሁም የጌታችንን አሠረ ፍኖት ሊከተሉ የሚገባቸው አበው ሲለያዩ ለምእመናንም ለራሳቸውም አልተጠነቀቁምና የጌታቸውን ደም ከንቱ በማድረግ ሊገኝ የሚችል ጉዳት እንጂ ጥቅም የሚባል ምን ይገኛል?
